Little Treats เป็นร้านกาแฟที่ใช้พื้นที่เดิมของตึกคลีนิคทันตกรรม (น่าจะย้ายออกไป) มาเปิดให้บริการในบรรยากาศบ้านสวนร่มรื่นบนถนนเย็นอากาศ (แยกออกมาจากถนนนางลิ้นจี่ตรงปากซอย Tops สามารถใช้เป็นเส้นทางทะลุออกถนนเชื้อเพลิง ถนนพระราม 4-บ่อนไก่ หรือถนนสาทรใต้) ถ้าใครขับผ่านเส้นนี้บ่อยๆจะทราบว่าเป็นซอยเล็กๆใกล้ใจกลางเมืองที่มีต้นไม้ใหญ่ร่มรื่นอยู่ตลอดทาง ดังนั้นแถวนี้จึงมี serviced apartment ระดับบนสำหรับต่างชาติที่เข้ามาอาศัยทำงานอยู่ในไทยเยอะ รวมถึงโรงเรียนนานาชาติด้วย สรุปว่าเป็นย่านนึงที่ต่างชาติอยู่กันเยอะครับ

[ที่ตั้ง:]
บริเวณใกล้ๆปากซอยเย็นอากาศ 2 ไม่ถึงกับปากซอยเลยทีเดียว ถ้ามาจากนางลิ้นจี่ให้เลยป้ายปากซอย 2 มานิดเดียวเพียงบล็อคนึง แล้วเลี้ยวขวาเข้ามาจอดในลานด้านหน้าได้เลยครับ บรรยากาศเข้ามาในลานจะเป็นสวนร่มรื่นมีต้นไม้ใหญ่ ลานจอดนี้มีรปภ.ด้วยน่าจะใช้สำหรับรถผู้ปกครองมารับเด็กหลังเลิกเรียนจากโรงเรียนนานาชาติฝั่งตรงข้ามใกล้ๆกันครับ

[บรรยากาศ:]
อย่างที่บอกไปรอบๆเป็นสวน เดินเข้ามาในตึกหลักด้านในก็เจอร้านนี้เลยบริเวณชั้น 1 ของโถงใหญ่ครับ แบ่งที่นั่งเป็น 2 โซนคือ โต๊ะเป็นตัวๆด้านหน้าเคาน์เตอร์ น่าจะเหมาะสำหรับผู้ปกครองพาเด็กมานั่งเล่นเพราะมีของเล่นให้หยิบเล่นด้วย กับอีกโซนด้านในเป็นโต๊ะยาวทั้งแนวตลอดริมหน้าต่างกระจกใสมองออกไปเห็นสวนเหมาะเป็นโซนนั่งทำงาน ที่นี่มี Wi-Fi ให้บริการด้วยครับ

มาถึงแล้วสั่งขนมหรือเครื่องดื่มตรงเคาน์เตอร์ด้านในที่ยาวตลอดแนวได้เลย ที่ตรงนี้ยังตกแต่งด้วยของเล่นจุกจิกหรือตุ๊กตาน่ารักๆเหมาะสำหรับให้เด็กเพลินๆครับ

[เมนูเครื่องดื่มและขนม:]

เริ่มที่เครื่องดื่มก็มีเหมือนร้านกาแฟแบบคาเฟ่ทั่วไป กาแฟร้อน/เย็น/ปั่น อิตาเลี่ยนโซดา ผลไม้ปั่น เครื่องดื่มผสมโยเกิร์ต ราคาช่วง 60-120 บาท

สำหรับขนมหรือของหวานจุดเด่นและเป็นจุดขายของร้านคือ Funnel Cake (ฟันนอลเค้ก) เรียกแบบไทยๆตามความเข้าใจผมคือ "เค้กทอด" นั่นเองครับ เป็นเมนูหาทานยาก ในต่างประเทศจะเห็นตามงานเทศกาลหรือขายตามสวนสนุกต่างๆ (เทียบง่ายๆเหมือนขนมพิเศษขายตามงานวัดบ้านเรา) ในไทยไม่ค่อยมีใครทำขายเท่าที่ผมเห็นแต่ร้านนี้เค้ายกมาเป็นเมนูเด่นดึงดูดให้ลูกค้าได้ลองครับ นอกเหนือจากเมนูนี้ก็มีขนมเบสิคทั่วไป วาฟเฟิล แพนเค้ก บานอฟฟี่ ราคา 75-130 บาท

เค้ายังทำเมนูไซส์เล็กเหมาะสำหรับเด็กๆทานด้วยเรียกว่า Little Portion Sweet Treats ราคาก็ประมาณครึ่งหนึ่งของขนมไซส์ปกติแต่บวกขึ้นมาเล็กน้อยประมาณ 10 บาท และยังมีเมนูแบบรวมๆขนมหลายอย่างสำหรับแบ่งทานกันเป็น sharing portion ด้วยครับ

--------

ครั้งนี้ที่ผมมาสั่งเป็น

• Hot Latte (70 บาท) ปริมาณเยอะถ้วยโต เตรียมมาได้ค่อนข้างดีดูสวยงาม รสชาติพอได้ผ่านครับ ความเข้มไม่มากเพราะเป็น espresso เทนมลงไป ส่วนความหอมกาแฟไม่ค่อยเด่นมาก

• Funnel Cake ขนาดปกติ (130 บาท) เสิร์ฟพร้อม topping เป็นไอศกรีมวานิลา 1 ลูกพร้อมวิปครีมมันๆ ตัวฟันนอลเค้กที่เรียกอย่างนี้ก็เพราะตามวิธีการทำที่ต้องใช้กรวย (Funnel) เทแป้งเค้กที่เตรียมนวดสำเร็จลงไปในกรวยผ่านรูด้านล่างลงไปในกระทะน้ำมันร้อนๆราดเป็นทาง ทอดแป้งเค้กจนเหลืองกรอบลอยเป็นแพ เอาขึ้นมาสะเด็ดน้ำมัน เทน้ำตาลไอซิ่งและราดน้ำผึ้งลงไป เป็นอันเสร็จครับ หน้าตาตามในรูปล่างรีวิวเลย รสชาติก็เป็นแป้งกรอบๆด้านนอกเวลาตัดกินจะรู้สึกนุ่มด้านใน ผมว่าคล้ายๆกินปาท่องโก๋ตัวเล็กกรอบๆราดด้วยไอซิ่งกับน้ำผึ้งหวานๆ ส่วนไอศกรีมวานิลาเข้มข้นอร่อยดี ถ้าไม่กลัวอ้วนเมนูถือว่าแนะนำครับ

ค่าเสียหายครั้งนี้ปกติ 200 บาท ตอนผมไปมีกดส่วนลดกับทางวงในพอดี 10% ดังนั้นมื้อนี้ผมจ่าย 180 บาท


สรุปสำหรับผมการมานั่งร้านกาแฟสิ่งที่ผมจะดูอย่างนึงนอกจากรสชาติหรือเมนูแล้วก็จะเป็นบรรยากาศรวมๆว่าน่านั่งหรือใช้นั่งทำงานมากน้อยขนาดไหน สำหรับที่นี่ถ้าเป็นช่วงบ่ายอ่อนๆของวันธรรมดาถือว่าเงียบดีมากในแบบร่มรื่นสบายตาเหมาะมานั่งทำงานใช้สมาธิหรืออ่านหนังสือ แต่ถ้าเป็นช่วงบ่ายคล้อยไปหน่อยหลังเลิกเรียนจะมีเด็กๆมากับผู้ปกครองนั่งเล่นหาไรทานกันซึ่งอาจวุ่นวายสักนิด ยังไงรวมๆผมให้ 3.5 ปัดเป็น 4 ดาวแล้วกันครับ